title: Provedbena uredba Komisije (EU) 2020/35 оd 15. siječnja 2020. o izmjeni Provedbene uredbe (EU) 2019/159 o uvođenju konačnih zaštitnih mjera protiv uvoza određenih proizvoda od čelika

text:
                  16.1.2020

                  HR

                  Službeni list Europske unije

                  L 12/13

         PROVEDBENA UREDBA KOMISIJE (EU) 2020/35
         оd 15. siječnja 2020.
         o izmjeni Provedbene uredbe (EU) 2019/159 o uvođenju konačnih zaštitnih mjera protiv uvoza određenih proizvoda od čelika
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2015/478 Europskog parlamenta i Vijeća od 11. ožujka 2015. o zajedničkim pravilima za uvoz (1), a posebno njezin članak 20. stavak 2.,
         uzimajući u obzir Uredbu (EU) 2015/755 Europskog parlamenta i Vijeća od 29. travnja 2015. o zajedničkim pravilima za uvoz iz određenih trećih zemalja (2), a posebno njezin članak 16. stavak 2.,
         budući da:

                     (1)

                     Provedbenom uredbom (EU) 2019/159 Europska komisija („Komisija”) uvela je konačne zaštitne mjere za određene proizvode od čelika („konačna uredba”) (3). Mjere uvedene konačnom uredbom sastoje se od carinskih kvota za 26 kategorija proizvoda od čelika, koje su utvrđene na dovoljno visokoj razini da se očuvaju tradicionalni trgovinski tokovi. Konkretno, količinski pragovi utvrđeni su s obzirom na uvoz u razdoblju 2015.–2017., uvećan za 5 % kako bi se omogućila dostatna ponuda i osiguralo tržišno natjecanje na tržištu EU-a. Carinska pristojba od 25 % primjenjivala bi se samo iznad tih utvrđenih količinskih pragova, i to po kategoriji proizvoda.

                     (2)

                     Provedbenom uredbom (EU) 2019/1590 (4) („uredba o izmjeni”) Komisija je nakon ispitnog postupka revizije izmijenila te mjere kako bi se u obzir uzele promijenjene okolnosti tijekom razdoblja uvođenja mjera i povećala učinkovitost mjera, na temelju interesa Unije.

                     (3)

                     U okviru tog ispitnog postupka revizije neke stranke, uključujući Udruženje europskih proizvođača automobila („ACEA”), zatražile su da se kategorija proizvoda 4B (koja obuhvaća limove s metalnom prevlakom koji se prvenstveno upotrebljavaju u automobilskom sektoru) isključi iz područja primjene mjera. ACEA je tvrdila da je uporaba te kategorije proizvoda u automobilskoj industriji Unije presudna za nastavak normalnog komercijalnog poslovanja te industrije. Iako je Komisija prihvatila da je odvajanje tradicionalnih trgovinskih tokova vrsta proizvoda koje se upotrebljavaju u automobilskoj industriji u interesu Unije, nije utvrdila razloge za takvo direktno isključenje iz sustava carinskih kvota. U skladu s time Komisija je nakon savjetovanja sa svim zainteresiranim stranama odlučila da bi se uporaba kategorije 4B (koja bi mogla uključivati i proizvode za druge namjene), umjesto da se isključi, trebala ograničiti samo na uvoz za koji se može dokazati uporaba u posebne svrhe u automobilskom sektoru. Stoga je na temelju uredbe o izmjeni odgovarajući uvoz stavljen u postupak uporabe u posebne svrhe iz članka 254. Uredbe (EU) br. 952/2013 Europskog parlamenta i Vijeća (5). Automobilski sektor i njegovi dobavljači čelika općenito su pozdravili tu odluku jer bi se njome osigurala isključiva uporaba carinske kvote za kategoriju proizvoda 4B u automobilskoj industriji Unije i zaštitili tradicionalni trgovinski tokovi. Osim toga, rezultati savjetovanja s članicama WTO-a nisu upućivali na protivljenje toj promjeni u odnosu na kategoriju 4B.

                     (4)

                     Nakon stupanja na snagu uredbe o izmjeni Komisija je ostala u bliskom kontaktu sa ACEA-om i izvoznicima (posebno korejskim) proizvoda od čelika iz kategorije 4B. S obzirom na to da korisnička industrija nije izravno uvozila proizvod koji podliježe zahtjevu uporabe u posebne svrhe, provedba tog postupka zahtijevala je blisku suradnju svih stranaka uključenih u postupak uvoza, od početnih narudžbi do trenutka kada uvezeni proizvodi stignu do krajnjeg korisnika proizvoda. Komisija je obaviještena o činjenici da potrebna bliska suradnja različitih subjekata (uključujući produljenje postojećih odobrenja automobilske industrije Unije, dodjelu novih odobrenja uvoznicima i/ili prijenos prava i obveza među raznim strankama uključenima u povezani lanac opskrbe) ne funkcionira kao što se prvotno očekivalo. Zbog toga se znatan udio uvoza u okviru kategorije proizvoda 4B ne bi mogao ostvariti nakon stupanja na snagu izmijenjenih mjera, unatoč činjenici da Komisija, izvoznici, uvoznici čelika i nacionalna carinska tijela država članica EU-a i trećih zemalja blisko surađuju u rješavanju tih problema. Također nije bilo moguće ubrzati administrativni postupak kako bi se dobila potrebna odobrenja za uporabu u posebne svrhe.

                     (5)

                     Nadalje, čini se da sva rješenja za provedbu učinkovitog postupka uporabe u posebne svrhe ipak zahtijevaju određeno vrijeme, bez ikakvih jamstava u pogledu primjerenih i neposrednih pravnih sredstava. U međuvremenu je znatan dio proizvoda iz kategorije 4B zadržan na carinskoj granici Unije i čeka carinjenje. To ozbiljno i negativno utječe, pa čak i narušava, lance opskrbe koji se temelje na sustavu „u pravom trenutku”, osobito zato što se automobilska industrija Unije u velikoj mjeri oslanja na visoko specijalizirane razrede čelika. S obzirom na moguće negativne gospodarske posljedice koje iz toga proizlaze i činjenicu da su takva ograničenja očito u suprotnosti s ciljem Komisije da osigura tradicionalne trgovinske tokove u interesu Unije, nakon što je saslušala stajališta svih zainteresiranih strana uključenih u to pitanje, Komisija smatra da bi postupak uporabe u posebne svrhe za tu kategoriju trebalo opozvati.

                     (6)

                     Provedbenu uredbu (EU) 2019/159 i njezine priloge trebalo bi stoga ponovno izmijeniti kako bi se na odgovarajući način odrazila situacija koja je prevladavala prije uvođenja zahtjeva uporabe u posebne svrhe za kategorije 4 A i 4B u okviru uredbe o izmjeni.

                     (7)

                     Nakon savjetovanja s Korejom, zemljom izvoznicom na koju je najviše utjecao mehanizam uporabe u posebne svrhe, Komisija je smatrala da bi trebalo izmijeniti i raspodjelu opsega carinske kvote između kategorija proizvoda 4.A i 4.B za tu zemlju, kako je utvrđena u skladu s Provedbenom uredbom (EU) 2019/159. To je potrebno kako bi se uzeo u obzir obujam razreda čelika za automobilsku industriju uvezenih u okviru kategorije proizvoda 4 A od stupanja na snagu uredbe o izmjeni s obzirom na nemogućnost njihova uvoza u okviru kategorije proizvoda 4B na koju se primjenjuje mehanizam uporabe u posebne svrhe.

                     (8)

                     Komisija i dalje smatra da u interesu Unije u kasnijoj fazi možda bude potreban poseban mehanizam, bilo postupak uporabe u posebne svrhe (nakon rješavanja provedbenih problema) ili alternativni sustav, neovisno o tome kako je uspostavljen, radi odvajanja uvoza razreda čelika za automobilsku industriju u okviru kategorije proizvoda 4B. Ta će se pitanja na odgovarajući način ponovno ocijeniti u kontekstu budućeg ispitnog postupka revizije, na temelju primjedbi i prijedloga zainteresiranih strana, kao i drugih promjena koje utječu na tu kategoriju proizvoda. S tim u vezi napominje se i da je Komisija nedavno pokrenula ispitni postupak za sprečavanje izbjegavanja antidampinških mjera na uvoz određenih čelika otpornih na koroziju podrijetlom iz Narodne Republike Kine, koji pripadaju kategoriji proizvoda 4 (6).

                     (9)

                     Ova bi Uredba trebala imati retroaktivan učinak, čime bi od 1. listopada 2019. bio ukinut zahtjev uporabe u posebne svrhe uveden uredbom o izmjeni. Time će se omogućiti i povrat svih mogućih zaštitnih pristojbi koje su mogle biti naplaćene na temelju carinske kvote utvrđene u uredbi o izmjeni, ali koje nakon stupanja na snagu ove Uredbe više nisu opravdane.

                     (10)

                     Mjere iz ove Uredbe u skladu su s mišljenjem Odbora za zaštitne mjere uspostavljenog u skladu s člankom 3. stavkom 3. Uredbe (EU) 2015/478 i člankom 22. stavkom 3. Uredbe (EU) 2015/755,

               DONIJELA JE OVU UREDBU:

            Članak 1.

               1.   Članak 1. stavak 2. Provedbene uredbe (EU) 2019/159 zamjenjuje se kako slijedi:

                     „2.   Zemljama navedenima u Prilogu IV. dodjeljuje se dio svake carinske kvote za svaku od predmetnih kategorija proizvoda, uz iznimku kategorije proizvoda 1 i kategorije proizvoda 25.”

               2.   Dio koji se odnosi na kategorije 4.A i 4.B Priloga IV.1 – Opseg carinskih kvota Provedbene uredbe (EU) 2019/159 zamjenjuje se Prilogom ovoj Uredbi.

            Članak 2.
            Ova Uredba stupa na snagu sljedećeg dana od dana objave u Službenom listu Europske unije.
            Primjenjuje se od 1. listopada 2019.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 15. siječnja 2020.

                  Za Komisiju

                  Predsjednica

               Ursula VON DER LEYEN

            (1)  SL L 83, 27.3.2015., str. 16.

            (2)  SL L 123, 19.5.2015., str. 33.

            (3)  Provedbena uredba Komisije (EU) 2019/159 оd 31. siječnja 2019. o uvođenju konačnih zaštitnih mjera protiv uvoza određenih proizvoda od čelika (SL L 31, 1.2.2019., str. 27.).

            (4)  vedbena uredba Komisije (EU) 2019/1590 оd 26. rujna 2019. o izmjeni Provedbene uredbe (EU) 2019/159 o uvođenju konačnih zaštitnih mjera protiv uvoza određenih proizvoda od čelika (SL L 248, 27.9.2019., str. 28.).

            (5)  Uredba (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (SL L 269, 10.10.2013., str. 1.).

            (6)  SL L 304, 26.11.2019., str. 10.

            PRILOG

                        Broj proizvoda

                        Kategorija proizvoda

                        Oznake KN/TARIC

                        Dodjela po zemlji (ako je primjenjivo)

                        Od 2.2.2019. do 30.6.2019.

                        Od 1.7.2019. do 30.6.2020.

                        Od 1.7.2020. do 30.6.2021.

                        Stopa dodatne pristojbe

                        Redni broj

                        Opseg carinske kvote (u neto tonama)

                        Opseg carinske kvote (u neto tonama)

                        Opseg carinske kvote (u neto tonama)

                        4.A (1)

                        Limovi s metalnom prevlakom

                        Oznake TARIC: 7210410020 , 7210490020 7210610020 , 7210690020 , 7212300020 , 7212506120 , 7212506920 , 7225920020 , 7225990011 , 7225990022 , 7225990040 , 7225990091 , 7225990092 , 7226993010 , 7226997011 , 7226997091 , 7226997094

                        Koreja (Republika)

                        69 571,10

                        328 792,63

                        180 804,79

                        25 %

                        09.8816

                        Indija

                        83 060,42

                        209 574,26

                        215 861,48

                        25 %

                        09.8817

                        Ostale zemlje

                        761 518,93

                        1 921 429,81

                        1 979 072,71

                        25 %

                            (2)

                        4.B (3)

                        Oznake KN: 7210 20 00 , 7210 30 00 , 7210 90 80 , 7212 20 00 , 7212 50 20 , 7212 50 30 , 7212 50 40 , 7212 50 90 , 7225 91 00 , 7226 99 10
                        Oznake TARIC: 7210410080 , 7210490080 , 7210610080 , 7210690080 , 7212300080 , 7212506180 , 7212506980 , 7225920080 , 7225990025 , 7225990095 , 7226993090 , 7226997019 , 7226997096

                        Kina

                        204 951,07

                        517 123,19

                        532 636,89

                        25 %

                        09.8821

                        Koreja (Republika)

                        249 533,26

                        476 356,93

                        648 499,26

                        25 %

                        09.8822

                        Indija

                        118 594,25

                        299 231,59

                        308 208,54

                        25 %

                        09.8823

                        Tajvan

                        49 248,78

                        124 262,26

                        127 990,13

                        25 %

                        09.8824

                        Ostale zemlje

                        125 598,05

                        316 903,26

                        326 410,36

                        25 %

                            (4)

               (1)  Proizvodi koji podliježu antidampinškim pristojbama

               (2)  Od 2.2.2019. do 31.3.2019., od 1.7.2019. do 31.3.2020. i od 1.7.2020. do 31.3.2021.: 09.8609.
            Od 1.4.2019. do 30.6.2019., od 1.4.2020. do 30.6.2020. i od 1.4.2021. do 30.6.2021.: 09.8610

               (3)  Proizvodi koji ne podliježu antidampinškim pristojbama (uključujući automobilsku industriju)

               (4)  Od 2.2.2019. do 31.3.2019., od 1.7.2019. do 31.3.2020. i od 1.7.2020. do 31.3.2021.: 09.8611.
            Od 1.4.2019. do 30.6.2019., od 1.4.2020. do 30.6.2020. i od 1.4.2021. do 30.6.2021.: 09.8612


title: Provedbena uredba Komisije (EU) 2020/41 оd 13. siječnja 2020. o upisu naziva u registar zaštićenih oznaka izvornosti i zaštićenih oznaka zemljopisnog podrijetla (Αρσενικό Νάξου (Arseniko Naxou) (ZOI))

text:
                  20.1.2020

                  HR

                  Službeni list Europske unije

                  L 15/1

         PROVEDBENA UREDBA KOMISIJE (EU) 2020/41
         оd 13. siječnja 2020.
         o upisu naziva u registar zaštićenih oznaka izvornosti i zaštićenih oznaka zemljopisnog podrijetla („Αρσενικό Νάξου” (Arseniko Naxou) (ZOI))
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 52. stavak 2.,
         budući da:

                     (1)

                     U skladu s člankom 50. stavkom 2. točkom (a) Uredbe (EU) br. 1151/2012, zahtjev Grčke za upis naziva „Αρσενικό Νάξου” (Arseniko Naxou) u registar objavljen je u Službenom listu Europske unije (2).

                     (2)

                     Budući da Komisiji nije dostavljen nijedan prigovor u smislu članka 51. Uredbe (EU) br. 1151/2012, naziv „Αρσενικό Νάξου” (Arseniko Naxou) potrebno je upisati u registar,

               DONIJELA JE OVU UREDBU:

            Članak 1.
            Naziv „Αρσενικό Νάξου” (Arseniko Naxou) (ZOI) upisuje se u registar.
            Naziv iz prvog stavka odnosi se na proizvod iz razreda 1.3. Sirevi iz Priloga XI. Provedbenoj uredbi Komisije (EU) br. 668/2014 (3).

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 13. siječnja 2020.

                  Za Komisiju,

                  u ime predsjednice,

               Janusz WOJCIECHOWSKI

                  Član Komisije

            (1)  SL L 343, 14.12.2012., str. 1.

            (2)  SL C 271, 13.8.2019., str. 68.

            (3)  Provedbena uredba Komisije (EU) br. 668/2014 od 13. lipnja 2014. o utvrđivanju pravila za primjenu Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode (SL L 179, 19.6.2014., str. 36.).


title: Provedbena uredba Komisije (EU) 2020/161 оd 5. veljače 2020. o produljenju odobrenja Bacillus subtilis DSM 17299 kao dodatka hrani za piliće za tov, i stavljanju izvan snage Uredbe (EZ) br. 1137/2007 (nositelj odobrenja Chr. Hansen A/S) (Tekst značajan za EGP)

text:
                  6.2.2020

                  HR

                  Službeni list Europske unije

                  L 34/28

         PROVEDBENA UREDBA KOMISIJE (EU) 2020/161
         оd 5. veljače 2020.
         o produljenju odobrenja Bacillus subtilis DSM 17299 kao dodatka hrani za piliće za tov, i stavljanju izvan snage Uredbe (EZ) br. 1137/2007 (nositelj odobrenja Chr. Hansen A/S)
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1831/2003 Europskog parlamenta i Vijeća od 22. rujna 2003. o dodacima hrani za životinje (1), a posebno njezin članak 9. stavak 2.,
         budući da:

                     (1)

                     Uredbom (EZ) br. 1831/2003 predviđeno je odobravanje dodataka hrani za životinje te osnove i postupci za izdavanje i produljenje takvog odobrenja.

                     (2)

                        Bacillus subtilis DSM 17299 odobren je na deset godina kao dodatak hrani za piliće za tov Uredbom Komisije (EZ) br. 1137/2007 (2).

                     (3)

                     U skladu s člankom 14. stavkom 1. Uredbe (EZ) br. 1831/2003 nositelj navedenog odobrenja podnio je zahtjev za produljenje odobrenja Bacillus subtilis DSM 17299 kao dodatka hrani za piliće za tov, u kojem se traži da se taj dodatak razvrsta u kategoriju dodataka „zootehnički dodaci”. Uz zahtjev su priloženi podaci i dokumenti propisani člankom 14. stavkom 2. Uredbe (EZ) br. 1831/2003.

                     (4)

                     Europska agencija za sigurnost hrane („Agencija”) u svojem je mišljenju od 2. travnja 2019. (3) zaključila da je podnositelj zahtjeva dostavio podatke kojima se dokazuje da dodatak ispunjuje postojeće uvjete odobrenja. Agencija je potvrdila svoje prethodne zaključke da se Bacillus subtilis DSM 17299 smatra sigurnim za ciljnu vrstu, potrošače proizvoda dobivenih od životinja koje se hrane dodatkom i okoliš. Zaključila je i da postoji mogućnost da korisnici budu izloženi udisanjem te da se ne može donijeti zaključak o mogućoj iritaciji kože i očiju i o izazivanju preosjetljivosti kože. Stoga Komisija smatra da bi trebalo poduzeti odgovarajuće mjere zaštite kako bi se spriječili štetni učinci na zdravlje ljudi, ponajprije na zdravlje korisnikâ tog dodatka.

                     (5)

                     Procjena Bacillus subtilis DSM 17299 pokazuje da su ispunjeni uvjeti za odobrenje, kako je predviđeno člankom 5. Uredbe (EZ) br. 1831/2003. U skladu s tim trebalo bi produljiti odobrenje tog dodatka kako je navedeno u Prilogu ovoj Uredbi.

                     (6)

                     S obzirom na to da se produljuje odobrenje Bacillus subtilis DSM 17299 kao dodatka hrani za životinje u skladu s uvjetima iz Priloga ovoj Uredbi, Uredbu (EZ) br. 1137/2007 trebalo bi staviti izvan snage.

                     (7)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Odobrenje dodatka navedenog u Prilogu, koji pripada kategoriji dodataka „zootehnički dodaci” i funkcionalnoj skupini „stabilizatori crijevne flore”, produljuje se podložno uvjetima utvrđenima u tom prilogu.

            Članak 2.
            Uredba (EZ) br. 1137/2007 stavlja se izvan snage.

            Članak 3.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 5. veljače 2020.

                  Za Komisiju

                  Predsjednica

               Ursula VON DER LEYEN

            (1)  SL L 268, 18.10.2003., str. 29.

            (2)  Uredba Komisije (EZ) br. 1137/2007 od 1. listopada 2007. o odobrenju Bacillus subtilis (O35) kao dodatka hrani za životinje (SL L 256, 2.10.2007., str. 5.).

            (3)  EFSA Journal 2019.; 17(4):5687.

            PRILOG

                        Identifikacijski broj dodatka

                        Naziv nositelja odobrenja

                        Dodatak

                        Sastav, kemijska formula, opis, analitička metoda

                        Vrsta ili kategorija životinje

                        Najviša dob

                        Najmanja količina

                        Najveća dopuštena količina

                        Ostale odredbe

                        Datum isteka važenja odobrenja

                        CFU/kg potpune krmne smjese s udjelom vlage od 12 %

                           Kategorija zootehničkih dodataka. Funkcionalna skupina: stabilizatori crijevne flore

                        4b1821

                        Chr. Hansen A/S

                           Bacillus subtilis DSM 17299

                           Sastav dodatka

                        Pripravak od Bacillus subtilis DSM 17299 koji sadržava najmanje 1,6 × 1010 CFU/g dodatka
                        Kruti oblik

                        Pilići za tov

                        —

                        8 × 108

                        —

                                    1.

                                    U uputama za uporabu dodatka i premiksâ moraju se navesti uvjeti skladištenja i stabilnost pri toplinskoj obradi.

                                    2.

                                    Dopuštena je uporaba u hrani za životinje koja sadržava jedan od sljedećih odobrenih kokcidiostatika: diklazuril, halofuginon, robenidin, dekokvinat, narazin/nikarbazin, lasalocid natrij, maduramicin amonij, monenzin natrij, narazin, salinomicin natrij ili semduramicin natrij.

                                    3.

                                    Pokazalo se da je ovaj dodatak kompatibilan s mravljom kiselinom.

                                    4.

                                    Za korisnike dodatka i premiksâ subjekti koji posluju s hranom za životinje utvrđuju operativne postupke i organizacijske mjere za uklanjanje mogućih rizika koji proizlaze iz njihove uporabe. Ako se takvim postupcima i mjerama rizici ne mogu ukloniti ili smanjiti na najmanju moguću mjeru, pri uporabi dodatka i premiksâ mora se nositi osobna zaštitna oprema, uključujući zaštitu za dišne organe, kožu i oči.

                        26. veljače 2030.

                           Karakteristike aktivne tvari:

                        Žive spore Bacillus subtilis DSM 17299

                           Analitička metoda
                            (1)

                        Određivanje brojnosti: metoda razmazivanja uporabom tripton soja agara (EN 15784)
                        Identifikacija Bacillus subtilis DSM 17299 u dodatku hrani za životinje:
                        gel-elektroforeza u pulsirajućem polju (PFGE).

               (1)  Podaci o analitičkim metodama dostupni su na sljedećoj adresi referentnog laboratorija: https://ec.europa.eu/jrc/en/eurl/feed-additives/evaluation-reports


title: Provedbena uredba Komisije (EU) 2020/163 оd 5. veljače 2020. o odobrenju pripravka muramidaze dobivene od Trichoderma reesei DSM 32338 kao dodatka hrani za purane za tov, purane uzgajane za rasplod, piliće uzgajane za rasplod i druge vrste peradi uzgajane za rasplod (nositelj odobrenja DSM Nutritional Products Ltd., kojeg u Uniji zastupa DSM Nutritional Products Sp. Z o.o.) (Tekst značajan za EGP)

text:
                  6.2.2020

                  HR

                  Službeni list Europske unije

                  L 34/34

         PROVEDBENA UREDBA KOMISIJE (EU) 2020/163
         оd 5. veljače 2020.
         o odobrenju pripravka muramidaze dobivene od Trichoderma reesei DSM 32338 kao dodatka hrani za purane za tov, purane uzgajane za rasplod, piliće uzgajane za rasplod i druge vrste peradi uzgajane za rasplod (nositelj odobrenja DSM Nutritional Products Ltd., kojeg u Uniji zastupa DSM Nutritional Products Sp. Z o.o.)
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1831/2003 Europskog parlamenta i Vijeća od 22. rujna 2003. o dodacima hrani za životinje (1), a posebno njezin članak 9. stavak 2.,
         budući da:

                     (1)

                     Uredbom (EZ) br. 1831/2003 predviđeno je odobravanje dodataka hrani za životinje te osnove i postupci za izdavanje odobrenja.

                     (2)

                     U skladu s člankom 7. Uredbe (EZ) br. 1831/2003 podnesen je zahtjev za odobrenje pripravka muramidaze dobivene od Trichoderma reesei DSM 32338. Tom su zahtjevu priloženi podaci i dokumenti propisani člankom 7. stavkom 3. te uredbe.

                     (3)

                     Zahtjev se odnosi na odobrenje pripravka muramidaze dobivene od Trichoderma reesei DSM 32338 kao dodatka hrani za purane za tov, purane uzgajane za rasplod, piliće uzgajane za rasplod i druge vrste peradi uzgajane za rasplod, i njegovo razvrstavanje u kategoriju dodataka „zootehnički dodaci”.

                     (4)

                     Pripravak muramidaze dobivene od Trichoderma reesei DSM 32338 već je odobren kao dodatak hrani za životinje Provedbenom uredbom Komisije (EU) 2019/805 (2) za piliće za tov i manje značajne vrste peradi za tov.

                     (5)

                     Europska agencija za sigurnost hrane („Agencija”) u svojem je mišljenju od 2. travnja 2019. (3) zaključila da pripravak muramidaze dobivene od Trichoderma reesei DSM 32338 u predloženim uvjetima uporabe nema štetan učinak na zdravlje životinja, sigurnost potrošača ni na okoliš. Zaključila je i da taj dodatak može izazvati iritacije kože/očiju te preosjetljivost kože i dišnih organa. Stoga Komisija smatra da bi trebalo poduzeti odgovarajuće mjere zaštite kako bi se spriječili štetni učinci na zdravlje ljudi, ponajprije na zdravlje korisnikâ tog dodatka. Zaključila je da taj dodatak može biti učinkovit za poboljšanje omjera utroška hrane i prirasta tjelesne mase. Agencija smatra da ne postoji potreba za posebnim zahtjevima za praćenje nakon stavljanja na tržište. Potvrdila je i izvješće o metodi analize dodatka hrani za životinje koje je dostavio referentni laboratorij osnovan Uredbom (EZ) br. 1831/2003.

                     (6)

                     Procjena pripravka muramidaze dobivene od Trichoderma reesei DSM 32338 pokazuje da su ispunjeni uvjeti za odobrenje propisani člankom 5. Uredbe (EZ) br. 1831/2003. U skladu s tim trebalo bi odobriti uporabu tog pripravka kako je navedeno u Prilogu ovoj Uredbi.

                     (7)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Pripravak naveden u Prilogu, koji pripada kategoriji dodataka „zootehnički dodaci” i funkcionalnoj skupini „ostali zootehnički dodaci”, odobrava se kao dodatak hrani za životinje podložno uvjetima utvrđenima u tom prilogu.

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 5. veljače 2020.

                  Za Komisiju

                  Predsjednica

               Ursula VON DER LEYEN

            (1)  SL L 268, 18.10.2003., str. 29.

            (2)  Provedbena uredba Komisije (EU) 2019/805 оd 17. svibnja 2019. o odobrenju pripravka muramidaze proizvedenog od Trichoderma reesei DSM 32338 kao dodatka hrani za piliće za tov i manje značajne vrste peradi za tov (nositelj odobrenja poduzeće DSM Nutritional Products Ltd., koje u EU-u zastupa DSM Nutritional Products Sp. z o.o.) (SL L 132, 20.5.2019., str. 33).

            (3)  EFSA Journal 2019.; 17(4):5686.

            PRILOG

                        Identifikacijski broj dodatka

                        Naziv nositelja odobrenja

                        Dodatak

                        Sastav, kemijska formula, opis, analitička metoda

                        Vrsta ili kategorija životinje

                        Najviša dob

                        Najmanja količina

                        Najveća dopuštena količina

                        Ostale odredbe

                        Datum isteka važenja odobrenja

                        Jedinica aktivnosti/kg potpune krmne smjese s udjelom vlage od 12 %

                           Kategorija zootehničkih dodataka. Funkcionalna skupina: ostali zootehnički dodaci.

                        4d16

                        DSM Nutritional Products Ltd., kojeg u Uniji zastupa DSM Nutritional Products Sp. Z o.o.

                        Muramidaza (EC 3.2.1.17)

                           Sastav dodatka

                        Pripravak muramidaze (EC 3.2.1.17) (lizozim) dobivene od Trichoderma reesei (DSM 32338) s najmanjom aktivnošću od 60 000  LSU(F) 60 000 LSU(F)  (1)/g
                        Kruti i tekući oblik

                        Pilići uzgajani za rasplod
                        Purani za tov

                        –

                        25 000 25 000
                        LSU(F)

                                    1.

                                    U uputama za uporabu dodatka i premiksâ moraju se navesti uvjeti skladištenja i stabilnost pri toplinskoj obradi.

                                    2.

                                    Za korisnike dodatka i premiksâ subjekti koji posluju s hranom za životinje utvrđuju operativne postupke i organizacijske mjere za uklanjanje mogućih rizika koji proizlaze iz njihove uporabe. Ako se takvim postupcima i mjerama rizici ne mogu ukloniti ili smanjiti na najmanju moguću mjeru, pri uporabi dodatka i premiksâ potrebno je nositi osobnu zaštitnu opremu, uključujući zaštitu za kožu i dišne organe.

                        26. veljače 2030.

                           Karakteristike aktivne tvari:

                        muramidaza (EC 3.2.1.17) (lizozim) dobivena od Trichoderma reesei (DSM 32338)

                        Purani uzgajani za rasplod

                           Analitička metoda
                            (2)

                        Za kvantifikaciju muramidaze:
                        metoda enzimskog testa temeljenog na fluorescenciji kojom se određuje enzimski katalizirana depolimerizacija fluoresceinom obilježenog peptidoglikanskog pripravka pri pH 6,0 i 30 °C.

                        Ostale vrste peradi uzgajane za rasplod

               (1)  Jedan LSU(F) definiran je kao količina enzima koja, po minuti pri pH 6,0 i 30 °C, fluorescenciju od 12,5 μg/ml fluoresceinom obilježenog peptidoglikana povećava za vrijednost koja22 odgovara fluorescenciji od približno 0,06 nmol fluorescein izotiocijanata izomera.

               (2)  Podaci o analitičkim metodama dostupni su na sljedećoj adresi referentnog laboratorija: https://ec.europa.eu/jrc/en/eurl/feed-additives/evaluation-reports


title: Provedbena Uredba Komisije (EU) 2020/165 оd 5. veljače 2020. o odobrenju endo-1,4-beta-mananaze dobivene od Paenibacillus lentus DSM 32052 kao dodatka hrani za piliće za tov, za piliće uzgajane za nesenje, za purane za tov ili uzgajane za rasplod i za manje značajne vrste peradi te o stavljanju izvan snage Uredbe (EZ) br. 786/2007 (nositelj odobrenja Elanco GmbH) (Tekst značajan za EGP)

text:
                  6.2.2020

                  HR

                  Službeni list Europske unije

                  L 34/40

         PROVEDBENA UREDBA KOMISIJE (EU) 2020/165
         оd 5. veljače 2020.
         o odobrenju endo-1,4-beta-mananaze dobivene od Paenibacillus lentus DSM 32052 kao dodatka hrani za piliće za tov, za piliće uzgajane za nesenje, za purane za tov ili uzgajane za rasplod i za manje značajne vrste peradi te o stavljanju izvan snage Uredbe (EZ) br. 786/2007 (nositelj odobrenja Elanco GmbH)
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1831/2003 Europskog parlamenta i Vijeća od 22. rujna 2003. o dodacima hrani za životinje (1), a posebno njezin članak 9. stavak 2.,
         budući da:

                     (1)

                     Uredbom (EZ) br. 1831/2003 predviđeno je odobravanje dodataka hrani za životinje te osnove i postupci za izdavanje i produljenje takvog odobrenja.

                     (2)

                     Endo-1,4-beta-mananaza dobivena od Paenibacillus lentus ATCC 55045 odobrena je na deset godina kao dodatak hrani za piliće za tov Uredbom Komisije (EZ) br. 786/2007 (2).

                     (3)

                     U skladu s člankom 14. stavkom 1. Uredbe (EZ) br. 1831/2003, u vezi s njezinim člankom 7., nositelj tog odobrenja podnio je zahtjev za produljenje odobrenja endo-1,4-beta-mananaze dobivene od Paenibacillus lentus DSM 32052 (prije dobivane od Paenibacillus lentus ATCC 55045) kao dodatka hrani za piliće za tov, u kojem se traži da se taj dodatak uvrsti u kategoriju dodataka „zootehnički dodaci”, i za novu uporabu za piliće uzgajane za nesenje, purane za tov ili uzgajane za rasplod i manje značajne vrste peradi. Uz navedeni zahtjev priloženi su podaci i dokumenti propisani člankom 14. stavkom 2. i člankom 7. stavkom 3. Uredbe (EZ) br. 1831/2003.

                     (4)

                     Europska agencija za sigurnost hrane („Agencija”) u svojem je mišljenju od 26. veljače 2019. (3) zaključila da je podnositelj zahtjeva dostavio podatke kojima se dokazuje da dodatak ispunjuje uvjete odobrenja. Zaključeno je i da je dodatak siguran za ciljnu vrstu, potrošače proizvoda dobivenih od životinja koje se hrane dodatkom i okoliš. Također je zaključila da bi se taj proizvod trebao smatrati potencijalnim izazivačem preosjetljivosti dišnih organa. Stoga Komisija smatra da bi trebalo poduzeti odgovarajuće mjere zaštite kako bi se spriječili štetni učinci na zdravlje ljudi, ponajprije na zdravlje korisnikâ tog dodatka. Dodatak može biti učinkovit u poboljšanju probavljivosti hrane za piliće uzgajane za nesenje, purane za tov ili uzgajane za rasplod i manje značajne vrste peradi.

                     (5)

                     Procjena endo-1,4-beta-mananaze dobivene od Paenibacillus lentus DSM 32052 pokazala je da su ispunjeni uvjeti za odobrenje, kako je predviđeno člankom 5. Uredbe (EZ) br. 1831/2003. U skladu s tim trebalo bi produljiti odobrenje tog dodatka kako je navedeno u Prilogu ovoj Uredbi.

                     (6)

                     S obzirom na to da se produljuje odobrenje endo-1,4-beta-mananaze dobivene od Paenibacillus lentus ATCC 55045 kao dodatka hrani za životinje u skladu s uvjetima iz Priloga ovoj Uredbi, Uredbu (EZ) br. 786/2007 trebalo bi staviti izvan snage.

                     (7)

                     Budući da ne postoje sigurnosni razlozi zbog kojih bi bilo potrebno odmah primjenjivati izmjene uvedene ovom Uredbom, primjereno je osigurati prijelazno razdoblje tijekom kojeg se postojeće zalihe pripravka od endo-1,4-beta-mananaze dobivene od Paenibacillus lentus ATCC 55045, koje su u skladu s odredbama koje se primjenjuju prije datuma stupanja na snagu ove Uredbe, mogu nastaviti stavljati na tržište i upotrebljavati do njihova isteka.

                     (8)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Odobrenje dodatka navedenog u Prilogu, koji pripada kategoriji dodataka „zootehnički dodaci” i funkcionalnoj skupini „tvari za poticanje probavljivosti”, produljuje se podložno uvjetima utvrđenima u tom prilogu.

            Članak 2.
            Uredba (EZ) br. 786/2007 stavlja se izvan snage.

            Članak 3.
            Endo-1,4-beta-mananaza dobivena od Paenibacillus lentus ATCC 55045, premiksi i krmne smjese koji sadržavaju tu tvar, a koji su proizvedeni i označeni prije 26. veljače 2020. u skladu s pravilima primjenjivima prije 26. veljače 2020., mogu se nastaviti stavljati na tržište i upotrebljavati dok se ne potroše postojeće zalihe.

            Članak 4.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 5. veljače 2020.

                  Za Komisiju

                  Predsjednica

               Ursula VON DER LEYEN

            (1)  SL L 268, 18.10.2003., str. 29.

            (2)  Uredba Komisije (EZ) br. 786/2007 od 4. srpnja 2007. o odobravanju endo-1,4-beta-mananaze EC 3.2.1.78 (Hemicell) kao dodatka hrani za životinje (SL L 175, 5.7.2007., str. 8.).

            (3)  EFSA Journal 2019.; 17(3):5641.

            PRILOG

                        Identifikacijski broj dodatka

                        Naziv nositelja odobrenja

                        Dodatak

                        Sastav, kemijska formula, opis, analitička metoda

                        Vrsta ili kategorija životinje

                        Najviša dob

                        Najmanja količina

                        Najveća dopuštena količina

                        Ostale odredbe

                        Datum isteka važenja odobrenja

                        Jedinica aktivnosti/kg potpune krmne smjese s udjelom vlage od 12 %

                           Kategorija zootehničkih dodataka. Funkcionalna skupina: tvari za poticanje probavljivosti

                        4a3i

                        Elanco GmbH

                        Endo-1,4-beta-mananaza
                        EC 3.2.1.78

                           Sastav dodatka

                        Pripravak od endo-1,4-beta-mananaze,
                        dobivene od Paenibacillus lentus (DSM 32052) s najmanjom aktivnosti od 7,2 × 105 U (1)/ml
                        Tekući oblik

                           Karakteristike aktivne tvari:

                        Endo-1,4-beta-mananaza dobivena od Paenibacillus lentus (DSM 32052)

                           Analitička metoda
                            (2)

                        kolorimetrijska metoda koja se temelji na reakciji reducirajućih šećera (ekvivalent manoze) s 3,5-dinitrosalicilnom kiselinom (DNS)

                        Pilići za tov

                        –

                        7 920 0 U

                        –

                                    1.

                                    U uputama za uporabu dodatka i premiksâ moraju se navesti uvjeti skladištenja i stabilnost pri toplinskoj obradi.

                                    2.

                                    Za korisnike dodatka i premiksâ subjekti koji posluju s hranom za životinje utvrđuju operativne postupke i organizacijske mjere za uklanjanje mogućih rizika koji proizlaze iz njihove uporabe. Ako se tim postupcima i mjerama rizici ne mogu ukloniti ili smanjiti na najmanju moguću mjeru, pri uporabi dodatka i premiksâ potrebno je nositi osobnu zaštitnu opremu, uključujući zaštitu za dišne organe.

                        26.2.2030.

                        Purani za tov

                        Pilići uzgajani za nesenje

                        Purani uzgajani za rasplod

                        Manje značajne vrste peradi za tov ili uzgajane za nesenje/rasplod

               (1)  Jedna jedinica aktivnosti (U) količina je enzima koja oslobađa 0,72 mikrograma reducirajućih šećera (ekvivalenti manoze) iz supstrata koji sadržava manan (karuba guma) po minuti pri pH 7,5 i 40 °C.

               (2)  Podaci o analitičkim metodama dostupni su na sljedećoj adresi referentnog laboratorija: https://ec.europa.eu/jrc/en/eurl/feed-additives/evaluation-reports


title: Provedbena uredba Komisije (EU) 2020/154 оd 23. siječnja 2020. o registraciji oznake zemljopisnog podrijetla jakog alkoholnog pića u skladu s člankom 30. stavkom 2. Uredbe (EU) 2019/787 Europskog parlamenta i Vijeća Norsk Vodka/Norwegian Vodka

text:
                  6.2.2020

                  HR

                  Službeni list Europske unije

                  L 34/1

         PROVEDBENA UREDBA KOMISIJE (EU) 2020/154
         оd 23. siječnja 2020.
         o registraciji oznake zemljopisnog podrijetla jakog alkoholnog pića u skladu s člankom 30. stavkom 2. Uredbe (EU) 2019/787 Europskog parlamenta i Vijeća „Norsk Vodka”/„Norwegian Vodka”
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2019/787 Europskog parlamenta i Vijeća od 17. travnja 2019. o definiranju, opisivanju, prezentiranju i označivanju jakih alkoholnih pića, upotrebi naziva jakih alkoholnih pića u prezentiranju i označivanju drugih prehrambenih proizvoda, zaštiti oznaka zemljopisnog podrijetla za jaka alkoholna pića, upotrebi etilnog alkohola i destilata poljoprivrednog podrijetla u alkoholnim pićima te stavljanju izvan snage Uredbe (EZ) br. 110/2008 (1), a posebno njezin članak 30. stavak 2.,
         budući da:

                     (1)

                     U skladu s člankom 17. stavkom 5. Uredbe (EZ) br. 110/2008 Europskog parlamenta i Vijeća (2) Komisija je ispitala zahtjev Norveške od 25. studenoga 2016. za registraciju oznake zemljopisnog podrijetla „Norsk Vodka”/„Norwegian Vodka”.

                     (2)

                     Uredba (EU) 2019/787, kojom je zamijenjena Uredba (EZ) br. 110/2008, stupila je snagu 25. svibnja 2019. U skladu s člankom 49. stavkom 1. te uredbe poglavlje III. Uredbe (EZ) br. 110/2008, koje se odnosi na oznake zemljopisnog podrijetla, stavlja se izvan snage s učinkom od 8. lipnja 2019.

                     (3)

                     Zaključivši da je zahtjev u skladu s Uredbom (EZ) br. 110/2008, Komisija je na temelju članka 17. stavka 6. te uredbe i u skladu s člankom 50. stavkom 4. prvim podstavkom Uredbe (EU) 2019/787 objavila glavne specifikacije iz tehničke dokumentacije u Službenom listu Europske unije (3).

                     (4)

                     Komisiji nije dostavljen nijedan prigovor u skladu s člankom 27. stavkom 1. Uredbe (EU) 2019/787.

                     (5)

                     Oznaku „Norsk Vodka”/„Norwegian Vodka” trebalo bi stoga registrirati kao oznaku zemljopisnog podrijetla,

               DONIJELA JE OVU UREDBU:

            Članak 1.
            Registrira se oznaka zemljopisnog podrijetla „Norsk Vodka”/„Norwegian Vodka”. U skladu s člankom 30. stavkom 4. Uredbe (EU) 2019/787 ovom se Uredbom odobrava zaštita naziva „Norsk Vodka”/„Norwegian Vodka” predviđena člankom 21. Uredbe (EU) 2019/787.

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 23. siječnja 2020.

                  Za Komisiju,

                  u ime predsjednice,

               Janusz WOJCIECHOWSKI

                  Član Komisije

            (1)  SL L 130, 17.5.2019., str. 1.

            (2)  Uredba (EZ) br. 110/2008 Europskog parlamenta i Vijeća od 15. siječnja 2008. o definiranju, opisivanju, prezentiranju, označivanju i zaštiti oznaka zemljopisnog podrijetla jakih alkoholnih pića i stavljanju izvan snage Uredbe Vijeća (EEZ) br. 1576/89 (SL L 39, 13.2.2008., str. 16).

            (3)  SL C 241, 17.7.2019., str. 11.


title: Provedbena Uredba Komisije (EU) 2020/185 оd 7. veljače 2020. o odobrenju izmjene specifikacije koja nije manja za naziv upisan u registar zaštićenih oznaka izvornosti i zaštićenih oznaka zemljopisnog podrijetla Pasta di Gragnano (ZOZP)

text:
                  12.2.2020

                  HR

                  Službeni list Europske unije

                  L 39/2

         PROVEDBENA UREDBA KOMISIJE (EU) 2020/185
         оd 7. veljače 2020.
         o odobrenju izmjene specifikacije koja nije manja za naziv upisan u registar zaštićenih oznaka izvornosti i zaštićenih oznaka zemljopisnog podrijetla „Pasta di Gragnano” (ZOZP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 52. stavak 2.,
         budući da:

                     (1)

                     U skladu s člankom 53. stavkom 1. prvim podstavkom Uredbe (EU) br. 1151/2012, Komisija je ispitala zahtjev Italije za odobrenje izmjene specifikacije za zaštićenu oznaku zemljopisnog podrijetla „Pasta di Gragnano”, registriranu u skladu s Provedbenom uredbom Komisije (EU) br. 969/2013 (2).

                     (2)

                     Budući da predmetna izmjena nije manja u smislu članka 53. stavka 2. Uredbe (EU) br. 1151/2012, Komisija je u skladu s člankom 50. stavkom 2. točkom (a) te uredbe objavila zahtjev za izmjenu u Službenom listu Europske unije (3).

                     (3)

                     Budući da Komisiji nije dostavljen nijedan prigovor u smislu članka 51. Uredbe (EU) br. 1151/2012, izmjenu specifikacije potrebno je odobriti,

               DONIJELA JE OVU UREDBU:

            Članak 1.
            Odobrava se izmjena specifikacije objavljena u Službenom listu Europske unije povezana s nazivom „Pasta di Gragnano” (ZOZP).

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 7. veljače 2020.

                  Za Komisiju,

                  u ime predsjednice,

               Janusz WOJCIECHOWSKI

                  Član Komisije

            (1)  SL L 343, 14.12.2012., str. 1.

            (2)  Provedbena uredba Komisije (EU) br. 969/2013 od 2. listopada 2013. o upisu naziva u registar zaštićenih oznaka izvornosti i zaštićenih oznaka zemljopisnog podrijetla [Pasta di Gragnano (ZOZP)] (SL L 270, 11.10.2013., str. 1.).

            (3)  SL C 325, 30.9.2019., str. 15.


title: Provedbena uredba Komisije (EU) 2020/531 оd 16. travnja 2020. o odstupanju, za godinu zahtjeva 2020., od članka 75. stavka 1. trećeg podstavka Uredbe (EU) br. 1306/2013 Europskog parlamenta i Vijeća u pogledu visine predujmova za izravna plaćanja i mjera ruralnog razvoja povezanih s površinom i životinjama te od članka 75. stavka 2. prvog podstavka te uredbe u pogledu izravnih plaćanja

text:
                  17.4.2020

                  HR

                  Službeni list Europske unije

                  L 119/1

         PROVEDBENA UREDBA KOMISIJE (EU) 2020/531
         оd 16. travnja 2020.
         o odstupanju, za godinu zahtjeva 2020., od članka 75. stavka 1. trećeg podstavka Uredbe (EU) br. 1306/2013 Europskog parlamenta i Vijeća u pogledu visine predujmova za izravna plaćanja i mjera ruralnog razvoja povezanih s površinom i životinjama te od članka 75. stavka 2. prvog podstavka te uredbe u pogledu izravnih plaćanja
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1306/2013 Europskog parlamenta i Vijeća od 17. prosinca 2013. o financiranju, upravljanju i nadzoru zajedničke poljoprivredne politike i o stavljanju izvan snage uredaba Vijeća (EEZ) br. 352/78, (EZ) br. 165/94, (EZ) br. 2799/98, (EZ) br. 814/2000, (EZ) br. 1290/2005 i (EZ) br. 485/2008 (1), a posebno njezin članak 75. stavak 3.,
         budući da:

                     (1)

                     U skladu s člankom 75. stavkom 1. trećim podstavkom Uredbe (EU) br. 1306/2013, države članice od 16. listopada do 30. studenoga mogu isplaćivati predujmove u iznosu do 50 % za izravna plaćanja na temelju Uredbe (EU) br. 1307/2013 Europskog parlamenta i Vijeća (2) te do 75 % za mjere potpore povezane s površinom i životinjama na temelju Uredbe (EU) br. 1305/2013 Europskog parlamenta i Vijeća (3).

                     (2)

                     Člankom 75. stavkom 2. Uredbe (EU) br. 1306/2013 predviđeno je da se plaćanja iz stavka 1. tog članka, uključujući predujmove za izravna plaćanja, ne izvršavaju prije završetka administrativnih kontrola i kontrola na terenu koje se izvode u skladu s člankom 74. te uredbe. Međutim, s obzirom na mjere potpore povezane s površinom i životinjama u okviru ruralnog razvoja, člankom 75. stavkom 2. Uredbe (EU) br. 1306/2013 omogućuje se plaćanje predujmova nakon završetka administrativnih kontrola u skladu s člankom 59. stavkom 1. te uredbe.

                     (3)

                     Zbog trenutačne situacije uzrokovane pandemijom bolesti COVID-19 i znatnih ograničenja kretanja koje su uvele države članice, sve su one suočene s iznimnim administrativnim poteškoćama. Zbog tih poteškoća moglo bi doći do kašnjenja u provedbi kontrola i u naknadnom plaćanju potpore. Istodobno, poljoprivrednici su osjetljivi na gospodarske poremećaje prouzročene pandemijom te se suočavaju se s financijskim poteškoćama i problemima s likvidnošću.

                     (4)

                     S obzirom na iznimnu prirodu tih okolnosti, potrebno je ublažiti te poteškoće odstupanjem od članka 75. stavka 1. trećeg podstavka Uredbe (EU) br. 1306/2013 kako bi se državama članicama omogućilo da korisnicima isplate više predujmove za godinu 2020.

                     (5)

                     Uz to, s obzirom na dosad nezabilježene i iznimne okolnosti nužno je odstupanje od članka 75. stavka 2. prvog podstavka Uredbe (EU) br. 1306/2013 kako bi se omogućilo isplaćivanje predujmova za izravna plaćanja nakon završetka administrativnih provjera kako je određeno člancima 28. i 29. Provedbene uredbe Komisije (EU) br. 809/2014 (4). Neophodno je međutim da se tim odstupanjem ne ograničava dobro financijsko upravljanje i zahtjev dostatne razine sigurnosti. U skladu s tim odgovornost je država članica koje se koriste tim odstupanjem poduzeti sve potrebne mjere kako bi se izbjeglo preplaćivanje te osigurao brz i stvaran povrat svih neopravdano isplaćenih iznosa. Nadalje, primjena tog odstupanja trebala bi biti obuhvaćena izjavom o upravljanju iz članka 7. stavka 3. prvog podstavka točke (b) Uredbe (EU) br. 1306/2013 za financijsku godinu 2021.

                     (6)

                     Mjere predviđene ovom uredbom u skladu su s mišljenjem Odbora za poljoprivredne fondove, Odbora za izravna plaćanja i Odbora za ruralni razvoj,

               DONIJELA JE OVU UREDBU:

            Članak 1.
            Odstupajući od članka 75. stavka 1. trećeg podstavka Uredbe (EU) br. 1306/2013, za godinu zahtjeva 2020. države članice mogu isplaćivati predujmove do 70 % za izravna plaćanja iz Priloga I. Uredbi (EU) br. 1307/2013 te do 85 % za potporu dodijeljenu u okviru ruralnog razvoja iz članka 67. stavka 2. Uredbe (EU) br. 1306/2013.

            Članak 2.
            Odstupajući od članka 75. stavka 2. prvog podstavka Uredbe (EU) br. 1306/2013, za godinu zahtjeva 2020. države članice mogu isplaćivati predujmove za izravna plaćanja iz Priloga I. Uredbi (EU) br. 1307/2013 nakon završetka administrativnih kontrola iz članka 74. Uredbe (EU) br. 1306/2013.

            Članak 3.
            Za države članice koje primjenjuju članak 2. ove Uredbe izjava o upravljanju koja mora biti sastavljena u skladu s člankom 7. stavkom 3. prvim podstavkom točkom (b) Uredbe (EU) br. 1306/2013 za financijsku godinu 2021. obuhvaća potvrdu da je spriječeno preplaćivanje iznosa korisnicima te da je izvršen brz i stvaran povrat neopravdano isplaćenih iznosa na temelju provjere svih potrebnih informacija.

            Članak 4.
            Ova Uredba stupa na snagu trećeg dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 16. travnja 2020.

                  Za Komisiju

                  Predsjednica

               Ursula VON DER LEYEN

            (1)  SL L 347, 20.12.2013., str. 549.

            (2)  Uredba (EU) br. 1307/2013 Europskog parlamenta i Vijeća od 17. prosinca 2013. o utvrđivanju pravila za izravna plaćanja poljoprivrednicima u programima potpore u okviru zajedničke poljoprivredne politike i o stavljanju izvan snage Uredbe Vijeća (EZ) br. 637/2008 i Uredbe Vijeća (EZ) br. 73/2009 (SL L 347, 20.12.2013., str. 608.).

            (3)  Uredba (EU) br. 1305/2013. Europskog parlamenta i Vijeća od 17. prosinca 2013. o potpori ruralnom razvoju iz Europskog poljoprivrednog fonda za ruralni razvoj (EPFRR) i stavljanju izvan snage Uredbe Vijeća (EZ) br. 1698/2005 (SL L 347, 20.12.2013., str. 487.).

            (4)  Provedbena uredba Komisije (EU) br. 809/2014 оd 17. srpnja 2014. o utvrđivanju pravila za primjenu Uredbe (EU) br. 1306/2013 Europskog parlamenta i Vijeća u pogledu integriranog administrativnog i kontrolnog sustava, mjera ruralnog razvoja i višestruke sukladnosti (SL L 227, 31.7.2014., str. 69.).